b'\n_START_ARTICLE_\nLjubljanska kolesarska mre\xc5\xbea\n_START_PARAGRAPH_\nLjubljanska kolesarska mre\xc5\xbea (LKM), dru\xc5\xa1tvo za vzpodbujanje kolesarjenja in trajnostne mobilnosti, je neprofitna prostovoljska nevladna organizacija, ki deluje na obmo\xc4\x8dju Ljubljane naprej od svoje ustanovite leta 2000.\n_START_SECTION_\nDelovanje dru\xc5\xa1tva\n_START_PARAGRAPH_\nDru\xc5\xa1tvo se zavzema za izbolj\xc5\xa1anje sistemskih pogojev za vo\xc5\xbenjo kolesa v prometu in kot sredstva za rekreacijo, vzpodbujanje razvoja kolesarjenja in trajnostnega prometa, ter s tem posledi\xc4\x8dno tudi ostalih segmentov dru\xc5\xbebe (gospodarstva, kulture, bivanja, sociale, zdravstva in okolja)._NEWLINE_Dru\xc5\xa1tvo spremlja razvoj ljubljanske kolesarske infrastrukture. \xc4\x8ce pride do neustrezne izvedbe povr\xc5\xa1in za kolesarje - kar pomeni, da te predstavljajo kolesarju nevarnost ali neudobje - je neusrtezna izvedba uvr\xc5\xa1\xc4\x8dena na seznam Pasti za kolesarje v Ljubljani. Posodobljeni seznam se v presledku parih let po\xc5\xa1lje na Mestno ob\xc4\x8dino Ljubljana, kjer morajo njeni uradniki pripraviti odgovor katere pasti ne bodo naredili kolesarjem bolj prijazne in zakaj. Leta 2010 je bila s strani dru\xc5\xa1tva izdana bro\xc5\xa1ura Pobude za prijazno kolesarsko infrastrukturo. Odziv Mestne ob\xc4\x8dine Ljubljana na bro\xc5\xa1uro je bil umik prepovedi kolesarjenja s severnega dela Barjanjske ceste ter strinjanje o izvedljivosti umika prepovedi kolesarjenja po plo\xc4\x8dniku ob Grajskem gri\xc4\x8du na Ro\xc5\xa1ki cesti._NEWLINE_Dru\xc5\xa1tvo je vse od svoje ustanovitve organiziralo ve\xc4\x8dje \xc5\xa1tevilo protestov, ki so izra\xc5\xbeali zahtevo po bolj\xc5\xa1i kolesarski infrastrukturi v Ljubljani. V zadnjih letih se je dru\xc5\xa1tvo usmerilo predvsem v organizacijo in soorganizacijo dogodkov za vzpodbujanje kolesarjenja: arhitekturni kolesarski izleti, izleti po Ljubljanskem barju in kolesarski festivali. Vsi protesti in kolesarski dogodki vklju\xc4\x8dujejo uvodne nagovore, \xc4\x8demur sledi ve\xc4\x8dinoma kraj\xc5\xa1e kolesarjenje po Ljubljani._NEWLINE_Dru\xc5\xa1tvo organizira sestanek \xc4\x8dlanov praviloma enkrat na mesec._NEWLINE_Dru\xc5\xa1tvo je ustanovni \xc4\x8dlan Slovenske kolesarske mre\xc5\xbee (SKM) in preko nje tudi Evropske kolesarske federacije (ECF).\n_START_SECTION_\nDolgoro\xc4\x8dni cilji dru\xc5\xa1tva\n_START_PARAGRAPH_\nDolgoro\xc4\x8dni cilj delovanja dru\xc5\xa1tva LKM je, da se kolesarjenje kot na\xc4\x8din transporta in rekreacije raz\xc5\xa1iri povsod v Ljubljani in njeni okolici. Dru\xc5\xa1tvo poudarja, da vlaganje v trajnostne na\xc4\x8dine premikanja po prostoru prina\xc5\xa1a dolgoro\xc4\x8dno blagodejne u\xc4\x8dinke na celotno dru\xc5\xbebo.'